Thorvald Bindesbøll (1846 - 1908) var en dansk arkitekt og formgiver. Bindesbøll kom i Kulturkanonen for sit livsværk. Heriblandt kan nævnes hans glaserede krukker, etiket til Carlsberg Pilsner (HOF), møbler og Fiskepakhusene i Skagen. Både som arkitekt og kunsthåndværker formåede han at frigøre sig fuldstændigt fra samtidens historicisme og var med sin dybt personlige stil forud for sin tid. 
Bindesbøll var søn af arkitekt Michael Gottlieb Bindesbøll. I lighed med sin far kom Thorvald Bindesbøll på Kunstakademiet og tog afgang som arkitekt i 1876. Blandt hans første værker var hovedbygningen til godset Hjuleberg, frilagerprojektet og Bombebøssen, der viser en arkitekt i stadig større distance fra datidens herskende arktitektursyn. Da han ikke fulgte strømmen, blev Bindesbøll som arkitekt i en vis grad marginaliseret i sin tid og fik ikke overvældende mange opgaver.
I stedet vendte han sig i stigende grad mod kunsthåndværket, hvor han i begyndelsen skabte broderimønstre, men snart kastede sig over keramikken, hvor hans forkærlighed for ornamentik rigtig kom til sin ret. Han bidrog endvidere til dekoration af bøger, primært i form af vignetter og friser. Bindesbøll skabte en række arbejder af flere typer sammen med vennerne August Jerndorff og Joakim Skovgaard. ("Læs mere..")
